Rooma puhul leiab Dumezil kolmetisele jaotusele kinnitust tekkeloo muistendist. Selle  järgi eristus kolm etnilist rühma: Romuluse ja Remuse latiinidest kaaslased (Romulus oli pooljumal ning tema kaaslased seadsid sisse riigi ja usundi jaoks vajalikud institutsioonid), Lucumoni poolt Romulusele toodud etruski liitlased (esindasid teist ehk sõdalaste jaotust) ja Titus Tatiuse juhitud sabiinid (rikkad maaomanikud ja karjakasvatajad, kes esindasid kolmandat jaotust). Põhimõtteliselt võis samasugust skeemi jälgida ka Rooma esimeste kuningate puhul, kes kõik lisavad Roomale midagi oma toimest:  pooljumal Romuluselt linna asutamiseks vajalik tulisus, auspiitsid ja vägi, Numalt kultus, preestrid ja õigus, Tullus Hostiliuselt militaarsus ning Ancus Marciuselt alus kaubandusele, arvukatele linnaelanikele (plebsile) ja lõpuks rikkusele.